**IARSCRÍBHINN V**

**Cuid I: Samhail Pointe Sonraí Aonair**

Athrófar na hítimí sonraí ar fad a leagtar amach sna hIarscríbhinní a ghabhann leis an Rialachán seo i samhail pointe sonraí aonair, ar bunús í le haghaidh chórais aonfhoirmeacha TF na n-institiúidí agus na n-údarás inniúil.

Comhlíonfaidh an tsamhail pointe sonraí aonair na critéir seo a leanas:

(a) go gcuirfidh sí uiríoll struchtúrtha ar fáil maidir leis na hítimí sonraí ar fad a leagtar amach in Iarscríbhinní I, III agus VIII;

(b) go sainaithneofar inti na coincheapa gnó ar fad atá leagtha amach in Iarscríbhinní I go IV agus VIII go IX;

(c) go gcuirfear ar fáil léi foclóir sonraí ina sainaithnítear lipéid táblaí, lipéid ordanáidí, lipéid aiseanna, lipéid fearann, lipéid toisí agus lipéid bhall;

(d) go gcuirfear ar fáil léi méadrachtaí lena sainmhínítear airí nó méid na bpointí sonraí;

(e) go gcuirfear ar fáil léi sainmhínithe ar phointí sonraí a chuirtear in iúl mar chomhdhéanamh saintréithe a shainaithníonn an coincheap ar bhealach aonchiallach;

(f) go n-áireofar inti na sonraíochtaí teicniúla ábhartha ar fad is gá chun réitigh tuairiscithe TF a fhorbairt a chuirfidh sonraí maoirseachta aonfhoirmeacha ar fáil.

**Cuid II: Rialacha maidir le bailíochtú**

Cuirfear na hítimí sonraí a leagtar amach sna hIarscríbhinní a ghabhann leis an Rialachán seo faoi réir rialacha maidir le bailíochtú lena n‑áiritheofar cáilíocht agus comhsheasmhacht sonraí.

Leis na rialacha maidir le bailíochtú, comhlíonfar na critéir seo a leanas:

(a) go sainmhíneofar iontu an caidreamh loighciúil idir pointí sonraí ábhartha;

(b) go n-áireofar iontu scagairí agus réamhchoinníollacha lena sainítear sonraí a bhfuil feidhm ag riail bailíochtaithe ina leith;

(c) go seiceálfar leo comhsheasmhacht na sonraí tuairiscithe;

(d) go seiceálfar leo cruinneas na sonraí tuairiscithe;

(e) go leagfar síos leo luachanna a chuirfear i bhfeidhm i gcás nach dtuairiscítear an fhaisnéis ábhartha.