**ANNESS V**

**Parti I: Formola Unika tal-Punti tad-*Data***

L-elementi tad-*data* kollha stabbiliti fl-Annessi ta’ dan ir-Regolament għandhom jiġu trasformati f’formola unika tal-punti tad-*data* li hija l-bażi biex is-sistemi tal-IT tal-istituzzjonijiet u l-awtoritajiet kompetenti jkunu uniformi.

Il-formola unika tal-punti tad-*data* għandha tkun tissodisfa l-kriterji li ġejjin:

(a) tipprovdi rappreżentazzjoni strutturata tal-elementi tad-*data* kollha stabbiliti fl-Annessi I, III u VIII;

(b) tidentifika l-kunċetti kollha ta’ impriża stabbiliti fl-Annessi I sa IV u VIII sa IX;

(c) tipprovdi dizzjunarju tad-*data* li jidentifika t-tikketti tat-tabelli, it-tikketti ordinati, it-tikketti tal-assi, it-tikketti tad-dominji, it-tikketti tad-dimensjonijiet u t-tikketti tal-membri;

(d) tipprovdi metrika li tiddefinixxi l-proprjetà jew l-ammont ta’ punti tad-*data*;

(e) tipprovdi definizzjonijiet ta’ punti tad-*data* li huma espressi bħala kompożizzjoni ta’ karatteristiċi li jidentifikaw il-kunċett b’mod univoku;

(f) ikun fiha l-ispeċifikazzjonijiet tekniċi rilevanti kollha li huma neċessarji għall-iżvilupp ta’ soluzzjonijiet għar-rappurtar bl-IT li jipproduċu *data* superviżorja uniformi.

**Parti II: Regoli ta’ validazzjoni**

L-elementi tad-*data* stabbiliti fl-Annessi ta’ dan ir-Regolament għandhom ikunu soġġetti għal regoli ta’ validazzjoni li jiżguraw il-kwalità u l-konsistenza tad-*data*.

Ir-regoli dwar il-validazzjoni għandhom ikunu jissodisfaw il-kriterji li ġejjin:

(a) jiddefinixxu r-relazzjonijiet loġiċi bejn punti tad-*data* relevanti;

(b) jinkludu filtri u prekundizzjonijiet li jiddefinixxu sett ta’ *data* li għalih tapplika regola ta’ validazzjoni;

(c) jivverifikaw il-konsistenza tad-*data* rrapportata;

(d) jivverifikaw l-akkuratezza tad-*data* rrapportata;

(e) jistabbilixxu valuri prestabbiliti li għandhom jiġu applikati meta l-informazzjoni rilevanti ma tkunx ġiet irrapportata.