A Bizottság (EU) 2021/… végrehajtási rendelete

(2021. december 6.)

az (EU) 2019/2033 európai parlamenti és tanácsi rendeletnek a befektetési vállalkozások felügyeleti adatszolgáltatása és közzétételei tekintetében történő alkalmazására vonatkozó végrehajtás-technikai standardok megállapításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a befektetési vállalkozásokra vonatkozó prudenciális követelményekről, valamint az 1093/2010/EU, az 575/2013/EU, a 600/2014/EU és a 806/2014/EU rendelet módosításáról szóló, 2019. november 27-i (EU) 2019/2033 európai parlamenti és tanácsi rendeletre [[1]](#footnote-1) és különösen annak 49. cikke (2) bekezdésére és 54. cikke (3) bekezdésére,

mivel:

(1) A befektetési vállalkozásokra vonatkozóan az (EU) 2019/2033 rendelet 54. cikkében előírt adatszolgáltatási követelményeket a befektetési vállalkozások üzleti tevékenységéhez kell igazítani, és azoknak arányosnak kell lenniük a különböző befektetési vállalkozások méretével és összetettségével. A követelményeknek figyelembe kell venniük különösen azt, hogy bizonyos befektetési vállalkozások az (EU) 2019/2033 rendelet 12. cikkében meghatározott feltételek szerint kis méretű és össze nem kapcsolt befektetési vállalkozásnak tekintendők.

(2) Az (EU) 2019/2033 rendelet 54. cikkének (1) bekezdése szerint a kis méretű és össze nem kapcsolt befektetési vállalkozásoknak információkat kell szolgáltatniuk szavatolótőkéjük szintjéről és összetételéről, a szavatolótőke-követelményeikről, a szavatolótőke-követelmények kiszámításának alapjáról, valamint tevékenységük mértékéről az (EU) 2019/2033 rendelet 12. cikkének (1) bekezdésében meghatározott feltételek szempontjából. A kis méretű és össze nem kapcsolt vállalkozásoknak ezért nem kell ugyanolyan részletességű információkat szolgáltatniuk, mint az (EU) 2019/2033 rendelet hatálya alá tartozó egyéb befektetési vállalkozásoknak. A K-faktor számítására vonatkozó adatszolgáltatási táblák ezért nem alkalmazandók a kis méretű és össze nem kapcsolt vállalkozásokra. Emellett az (EU) 2019/2033 rendelet 54. cikke (2) bekezdésének harmadik albekezdése szerint a kis méretű és össze nem kapcsolt vállalkozások mentesülnek a koncentrációs kockázatra vonatkozó adatszolgáltatás alól, az illetékes hatóságok pedig mentesíthetik a kis méretű és össze nem kapcsolt vállalkozásokat a likviditási követelményekről szóló adatszolgáltatási kötelezettség alól.

(3) Az (EU) 2019/2033 rendelet hatálya alá tartozó valamennyi befektetési vállalkozásnak jelentést kell tennie tevékenységi profiljáról és méretéről annak érdekében, hogy az illetékes hatóságok értékelni tudják, hogy a befektetési vállalkozás teljesíti-e a kis méretű és össze nem kapcsolt befektetési vállalkozásként való besorolásnak az (EU) 2019/2033 rendelet 12. cikkében meghatározott feltételeit.

(4) A befektetők és a szélesebb piac számára biztosítandó átláthatóság érdekében az (EU) 2019/2033 rendelet 46. cikke előírja a kis méretű és össze nem kapcsolt befektetési vállalkozásoktól eltérő befektetési vállalkozások számára, hogy hozzák nyilvánosságra az említett rendelet hatodik részében meghatározott információkat. A kis méretű és össze nem kapcsolt befektetési vállalkozásokra nem vonatkoznak ezek a nyilvánosságra hozatali követelmények, kivéve, ha kiegészítő alapvető tőkeinstrumentumokat bocsátanak ki, mely esetben az átláthatóságot az ezen instrumentumokba befektetők érdekében biztosítani kell.

(5) E rendeletnek olyan sablonokat és táblákat kell meghatároznia a befektetési vállalkozások számára, amelyek lehetővé teszik számukra, hogy kellően átfogó és összehasonlítható információkat nyújtsanak szavatolótőkéjük összetételéről és minőségéről. Konkrétabban, be kell vezetni a szavatolótőke összetételére vonatkozó mennyiségi közzétételi táblát, valamint a szabályozói szavatolótőke és az auditált pénzügyi kimutatások egyeztetésére szolgáló rugalmas táblát. Ugyanezen okból meg kell határozni egy olyan táblát is, amely a befektetési vállalkozás által kibocsátott szavatolótőke-instrumentumok legfontosabb jellemzőire vonatkozó információkat tartalmazza.

(6) Az adatszolgáltatási és a nyilvánosságra hozatali követelmények végrehajtásának megkönnyítése érdekében fokozni kell az adatszolgáltatási és a nyilvánosságra hozatali táblák közötti összhangot. A szavatolótőke összetételére vonatkozó információk nyilvánosságra hozatalára szolgáló táblát ezért részleteiben össze kell hangolni a szavatolótőke szintjére és összetételére vonatkozó adatszolgáltatási táblával. Ugyanezen okból a szavatolótőke és az auditált pénzügyi kimutatások teljeskörű egyeztetésére vonatkozó közzétételi táblának rugalmasnak kell lennie, mivel a tábla bontásának a befektetési vállalkozás auditált pénzügyi kimutatásaiban szereplő mérleg bontásán kell alapulnia. Emellett a szabályozói szavatolótőke fő jellemzőire vonatkozó információk nyilvánosságra hozatalára szolgáló táblának rögzítettnek kell lennie, és összetettségének a szavatolótőke-instrumentumok összetettségétől kell függenie.

(7) Annak biztosítása érdekében, hogy a befektetési vállalkozások megfelelési költségei ne növekedjenek észszerűtlen mértékben, és hogy az adatok minősége stabil maradjon, az adatszolgáltatási és a nyilvánosságra hozatali kötelezettségeket tartalmukban a lehető legnagyobb mértékben össze kell hangolni egymással. Helyénvaló ezért egyetlen rendeletben meghatározni az adatszolgáltatásra és a nyilvánosságra hozatalra egyaránt alkalmazandó standardokat.

(8) Ez a rendelet az Európai Bankhatóság által a Bizottsághoz az Európai Értékpapírpiaci Hatósággal folytatott konzultációt követően benyújtott végrehajtás-technikai standardtervezeteken alapul.

(9) Az EBH nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1093/2010/EU európai parlamenti és tanácsi rendelet 37. cikkével összhangban létrehozott banki érdekképviseleti csoport tanácsát [[2]](#footnote-2),

ELFOGADTA EZT A RENDELETET:

I. FEJEZET

**FELÜGYELETI ADATSZOLGÁLTATÁS**

1. cikk

**Adatszolgáltatási vonatkozási időpontok**

(1) Az (EU) 2019/2033 európai parlamenti és tanácsi rendelet 54. cikkének (1) bekezdésében említett információkat a következő adatszolgáltatási vonatkozási időpontokban fennálló helyzet alapján kell jelenteni:

a) negyedéves adatszolgáltatás: március 31., június 30., szeptember 30. és december 31.;

b) éves adatszolgáltatás: december 31.

(2) Az (1) bekezdésben említett adatszolgáltatási vonatkozási időpontok kiigazíthatók, amennyiben a nemzeti jog lehetővé teszi a befektetési vállalkozások számára, hogy pénzügyi adataikat a naptári évtől eltérő számviteli évük vége alapján jelentsék; így a negyedéves adatszolgáltatás az adott számviteli év szerint háromhavonta, az éves adatszolgáltatás pedig a számviteli év végén teljesíthető.

2. cikk

**Adatszolgáltatás-beküldési határidők**

(1) Az (EU) 2019/2033 európai parlamenti és tanácsi rendelet 54. cikkének (1) bekezdésében említett információkat a következő beküldési határidőig (az adott napi üzletzárásig) kell benyújtani:

a) negyedéves adatszolgáltatás: május 12., augusztus 11., november 11. és február 11.;

b) éves adatszolgáltatás: február 11.

(2) Ha a beküldési határidő hivatalos munkaszüneti napra esik abban a tagállamban, ahol az az illetékes hatóság található, amelynek részére az adatszolgáltatás teljesítendő, illetve ha az adott időpont szombatra vagy vasárnapra esik, az adatszolgáltatás-beküldési határidő a következő munkanap.

(3) Ha a befektetési vállalkozások az adatszolgáltatást az 1. cikk (2) bekezdésében foglaltak szerint a számviteli évük vége szerint módosított adatszolgáltatási vonatkozási időpontok alapján teljesítik, a beküldési határidők úgy módosíthatók, hogy a kiigazított adatszolgáltatási vonatkozási időponttól számított beküldési időszak hossza változatlan maradjon.

(4) A befektetési vállalkozások nem auditált számadatokat is benyújthatnak. Amennyiben az auditált adatok eltérnek a benyújtott nem auditált adatoktól, a módosított, auditált adatokat indokolatlan késedelem nélkül be kell nyújtani. E cikk alkalmazásában a „nem auditált adatok” olyan adatok, amelyekről külső könyvvizsgáló nem alkotott könyvvizsgálói véleményt, míg az auditált adatok olyan adatok, amelyeket külső könyvvizsgáló auditált és amelyekről könyvvizsgálói véleményt alkotott.

(5) A benyújtott adatszolgáltatások helyesbítéseit indokolatlan késedelem nélkül kell benyújtani az illetékes hatóságok részére.

3. cikk

**Az adatszolgáltatási követelmények alkalmazása egyedi alapon**

Az (EU) 2019/2033 rendelet 54. cikkében foglalt adatszolgáltatási követelmények egyéni alapon történő teljesítése érdekében a befektetési vállalkozások az e rendelet 5., 6. és 7. cikkében meghatározott információkat az ott meghatározott gyakorisággal jelentik.

4. cikk

**Az adatszolgáltatási követelmények alkalmazása összevont alapon**

Az (EU) 2019/2033 rendelet 54. cikkében foglalt adatszolgáltatási követelmények összevont alapon történő teljesítése érdekében a befektetési vállalkozások az e végrehajtási rendelet 5. és 6. cikkében meghatározott információkat az ott meghatározott gyakorisággal jelentik.

5. cikk

**A kis méretű és össze nem kapcsolt befektetési vállalkozásoktól eltérő befektetési vállalkozások adatszolgáltatásának formátuma és gyakorisága**

(1) A kis méretű és össze nem kapcsolt befektetési vállalkozásoktól eltérő befektetési vállalkozások az (EU) 2019/2033 rendelet 54. cikkének (1) és (2) bekezdésében előírt információkat az e rendelet I. mellékletében meghatározott táblák használatával és az e rendelet II. mellékletében foglalt útmutatónak megfelelően negyedéves gyakorisággal jelentik.

(2) Azok a kis méretű és össze nem kapcsolt befektetési vállalkozásoktól eltérő befektetési vállalkozások, amelyek az RtM K-faktor követelményt az (EU) 2019/2033 rendelet 21. cikkének (1) bekezdésével összhangban a K-NPR alapján határozzák meg, az (EU) 2021/451 bizottsági végrehajtási rendelet[[3]](#footnote-3) I. mellékletének C 18.00–C 24.00 táblájában meghatározott információkat az említett végrehajtási rendelet II. mellékletének 2. részében foglalt útmutatónak megfelelően negyedéves gyakorisággal jelentik.

(3) Amennyiben a kis méretű és össze nem kapcsolt befektetési vállalkozásoktól eltérő befektetési vállalkozások élnek az (EU) 2019/2033 rendelet 25. cikkének (4) bekezdésében meghatározott eltéréssel, az (EU) 2021/451 végrehajtási rendelet I. mellékletének C 34.02 táblájában meghatározott információkat az említett végrehajtási rendelet II. mellékletének 2. részében foglalt útmutatónak megfelelően negyedéves gyakorisággal jelentik.

(4) Az (EU) 2019/2033 rendelet 25. cikke (5) bekezdésének második albekezdésében meghatározott eltéréssel élő, kis méretű és össze nem kapcsolt befektetési vállalkozásoktól eltérő befektetési vállalkozásoknak az (EU) 2021/451 végrehajtási rendelet I. mellékletének C 25.00 táblájában meghatározott információkat az említett végrehajtási rendelet II. mellékletének 2. részében foglalt útmutatónak megfelelően negyedéves gyakorisággal jelentik.

6. cikk

**A kis méretű és össze nem kapcsolt befektetési vállalkozások adatszolgáltatásának formátuma és gyakorisága**

(1) A kis méretű és össze nem kapcsolt befektetési vállalkozások az e rendelet III. mellékletében szereplő táblákban meghatározott információkat az e rendelet IV. mellékletében foglalt útmutatónak megfelelően, éves gyakorisággal jelentik. Az (EU) 2019/2033 rendelet 43. cikke (1) bekezdésének második albekezdésében említett mentességben részesülő befektetési vállalkozások mentesülnek az e rendelet III. mellékletének IF 09.01 táblájában meghatározott információk benyújtásának kötelezettsége alól.

7. cikk

**Az (EU) 2019/2033 rendelet 8. cikkét alkalmazó szervezetek adatszolgáltatásának formátuma és gyakorisága**

E rendelet 4. cikkétől eltérve az (EU) 2019/2033 rendelet 8. cikkének (3) bekezdésében említett, az említett cikket alkalmazó szervezetek az e rendelet VIII. mellékletében szereplő táblákban meghatározott információkat az e rendelet IX. mellékletében meghatározott útmutatónak megfelelően, negyedéves gyakorisággal jelentik.

8. cikk

**Az adatok pontossága és a benyújtáshoz kapcsolódó információk**

(1) Az intézmények az e rendeletben említett információkat az illetékes hatóságok által meghatározott adatcsere-formátumban és megjelenítési formában nyújtják be, betartva az adatpont V. mellékletben meghatározott adatmodellben szereplő fogalommeghatározását, az ugyanott meghatározott validálási szabályokat és a következőket:

a) a nem előírt vagy nem alkalmazandó információkat nem kell benyújtani;

b) a numerikus értékeket tényként kell benyújtani a következő konvenciók szerint:

i. a „monetáris” típusú adatokat minimum ezres nagyságrendű pontossággal kell jelenteni;

ii. a „százalék” típusú adatokat egységnyi értékben kifejezve, legalább négy tizedesjegy pontossággal kell jelenteni;

iii. az „egész szám” típusú adatokat tizedesjegyek alkalmazása nélkül, egész számnak megfelelő pontossággal kell jelenteni.

(2) A befektetési vállalkozásokat jogalany-azonosítójuk (LEI) azonosítja. A befektetési vállalkozásoktól eltérő partnereket és jogalanyokat jogalany-azonosítójuk alapján kell azonosítani, amennyiben az rendelkezésre áll.

(3) A befektetési vállalkozások által e rendelet alapján benyújtott információkhoz a következő információkat kell csatolni:

a) adatszolgáltatási vonatkozási időpont és vonatkozási időszak;

b) adatszolgáltatás pénzneme;

c) számviteli standard;

d) az adatszolgáltató intézmény jogalany-azonosítója (LEI);

e) a konszolidáció alkalmazási köre.

II. FEJEZET

**NYILVÁNOSSÁGRA HOZATAL**

9. cikk

**A nyilvánosságra hozatalra vonatkozó elvek**

(1) Az e rendelettel összhangban nyilvánosságra hozandó információkra a következő elvek vonatkoznak:

a) a közzétételeket ugyanolyan szintű belső ellenőrzésnek kell alávetni, mint a befektetési vállalkozás pénzügyi beszámolójában szereplő vezetői beszámolót;

b) a közzétételeknek egyértelműnek kell lenniük, azokat az információ felhasználói számára érthető formában és hozzáférhető médiumon keresztül kell megjeleníteni. A fontos üzeneteket ki kell emelni, és könnyen megtalálható helyen kell szerepeltetni. Az összetett kérdéseket egyszerű nyelven kell elmagyarázni. Az összefüggő információkat együttesen kell bemutatni;

c) a közzétételeknek érdeminek és időben következetesnek kell lenniük, hogy az információ felhasználói össze tudják hasonlítani az információkat az egyes nyilvánosságra hozatali időszakok között;

d) a mennyiségi közzétételeket minőségi szöveges és olyan egyéb kiegészítő információknak kell kísérniük, amelyekre a felhasználóknak szüksége lehet a mennyiségi közzétételek megértéséhez, és utalni kell mindenekelőtt azokra a jelentős változásokra, amelyek az adott közzétételben az előzőekben nyilvánosságra hozott információkhoz képest következtek be.

10. cikk

**A szavatolótőke befektetési vállalkozások általi nyilvánosságra hozatala**

A befektetési vállalkozások az (EU) 2019/2033 rendelet 49. cikkének (1) bekezdésében előírt, szavatolótőkére vonatkozó adatokat az e rendelet VI. mellékletében szereplő táblák használatával és az e rendelet VII. mellékletében foglalt vonatkozó útmutatónak megfelelően hozzák nyilvánosságra.

11. cikk

**A nyilvánosságra hozatalra vonatkozó általános rendelkezések**

(1) Az e rendelet 10. cikkében említett információk közzétételekor a befektetési vállalkozás biztosítja, hogy a numerikus értékeket tényként nyújtsa be a következők szerint:

a) a mennyiségi monetáris adatokat legalább ezer egységnyi pontossággal kell nyilvánosságra hozni;

b) a „százalék” típusú mennyiségi adatokat egységnyi értékben kifejezve, legalább négy tizedesjegy pontossággal kell nyilvánosságra hozni.

(2) Az e rendelet 10. cikkében említett információk közzétételekor a befektetési vállalkozás biztosítja, hogy az adatokat a következő információk kísérjék:

a) közzétételi vonatkozási időpont és vonatkozási időszak;

b) közzététel pénzneme;

c) közzétevő intézmény neve és adott esetben jogalany-azonosítója (LEI);

d) adott esetben az alkalmazott számviteli standard;

e) adott esetben a konszolidáció hatóköre.

III. FEJEZET

**ZÁRÓ RENDELKEZÉSEK**

12. cikk

**Hatálybalépés**

Ez a rendelet az *Európai Unió Hivatalos Lapjában* való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2021. december 6-án.

a Bizottság részéről

az elnök

Ursula VON DER LEYEN

1. HL L 314., 2019.12.5., 1. o. [↑](#footnote-ref-1)
2. Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.). [↑](#footnote-ref-2)
3. A Bizottság (EU) 2021/451 végrehajtási rendelete (2020. december 17.) az 575/2013/EU európai parlamenti és tanácsi rendeletnek az intézmények felügyeleti adatszolgáltatása tekintetében történő alkalmazására vonatkozó végrehajtás-technikai standardok megállapításáról és a 680/2014/EU végrehajtási rendelet hatályon kívül helyezéséről (HL L 97., 2021.3.19., 1. o.). [↑](#footnote-ref-3)