**BILAG V**

**Del I Enkelt datapunktmodel**

Alle de dataposter, der er omhandlet i bilagene til denne forordning, omdannes til en enkelt datapunktmodel, som udgør grundlaget for institutters og kompetente myndigheders IT-systemer.

Den enkelte datapunktmodel skal opfylde følgende kriterier:

a) Den skal sikre en struktureret fremstilling af alle dataposterne i bilag I, III og VIII.

b) Den skal beskrive alle forretningskoncepterne i bilag I-IV og VIII-IX.

c) Den skal indeholde en dataordbog med angivelse af tabeletiketter, ordinatetiketter, akseetiketter, domæneetiketter, dimensionsetiketter og medlemsetiketter.

d) Den skal omfatte parametre med en definition af arten eller mængden af datapunkter.

e) Den skal indeholde datapunktdefinitioner, der udtrykkes som en sammensætning af egenskaber, som utvetydigt identificerer konceptet.

f) Den skal indeholde alle relevante tekniske specifikationer, som er nødvendige for udvikling af IT-indberetningsløsninger, som giver ensartede tilsynsrelaterede data.

**Del II: Valideringsregler**

De dataposter, der er omhandlet i bilagene til denne forordning, skal være omfattet af valideringsregler, som sikrer dataenes kvalitet og ensartethed.

Valideringsreglerne skal opfylde følgende kriterier:

a) De skal definere det logiske forhold mellem relevante datapunkter.

b) De skal omfatte filtre og forudsætninger, som definerer et sæt data, der er omfattet af en valideringsregel.

c) De skal kontrollere de indberettede datas ensartethed.

d) De skal kontrollere de indberettede datas nøjagtighed.

e) De skal fastsætte standardværdier, som skal anvendes, hvis de relevante oplysninger ikke er blevet indberettet.